El catedràtic de Filosofia Política i Social, Daniel Innerarity, conversarà amb el professor de Filosofia del Dret Josep Lluís Martí sobre la democràcia a Europa des d'una doble vessant: d'una banda, des de la perspectiva de la Unió Europea i, de l'altra, des del punt de vista intern dels estats membres
El Centre d'Estudis de Temes Contemporanis, adscrit al Departament d'Acció Exterior, Relacions Institucionals i Transparència de la Generalitat de Catalunya, organitza el proper dimecres 27 de març un diàleg sobre "La democràcia a Europa".
La conversa, que tindrà lloc a partir de les 18.30h a l'Auditori de la Casa de la Caritat, (Montalegre, 7, Barcelona), comptarà amb la participació del catedràtic de Filosofia Política i Social, Daniel Innerarity, i del professor de Filosofia del Dret, Josep Lluís Martí.
Els ponents reflexionaran sobre la democràcia des d'una doble vessant: d'una banda, des del punt de vista de la Unió Europea i les seves institucions comunitàries i, de l'altra, des de la perspectiva interna dels estats membres.
L'acte forma part del cicle del CETC sobre el futur del projecte europeu, inaugurat el passat divendres 1 de març.
Dins d'aquest cicle, s'han previst diverses activitats i conferències, així com també un monogràfic de la revista Idees, la publicació editada pel CETC, que dedicarà la totalitat del seu proper número a reflexionar sobre Europa i els reptes del procés d'integració.
Una altra de les activitats previstes és un segon diàleg, el proper 13 de maig, amb la participació de la filòsofa Marina Garcés i l'historiador Philipp Blom.
Daniel Innerarity (Bilbao, 1959) és catedràtic de Filosofia Política i Social, investigador Ikerbasque a la Universitat del País Basc i director de l'Institut de Governança Democràtica.
Doctor en Filosofia, va ampliar els seus estudis a Alemanya, Suïssa i Itàlia, i també ha estat professor convidat en diverses universitats europees i americanes, entre les quals destaquen el Robert Schuman Centre for Advanced Studies de l'Institut Europeu de Florència o la London School of Economics.
Actualment, és director d'Estudis Associat de la Fondation Maison des Sciences de l'Homme de París.
L'any 2004, la revista francesa Le Nouvel Observateur el va incloure entre els 25 grans pensadors del món.
Entre els seus últims llibres cal destacar Un món de tots i de ningú; La democràcia del coneixement, Premi Euskadi d'Assaig 2012; La humanitat amenaçada: governar els riscos globals (amb Javier Solana); El futur i els seus enemics; El nou espai públic; La societat invisible, Premi Espasa d'Assaig 2004; La transformació de la política, III Premi d'Assaig Miguel de Unamuno i Premi Nacional de Literatura en la modalitat d'Assaig 2003; i Ètica de l'hospitalitat, Premi de la Societat Alpina de Filosofia 2011 al millor llibre de filosofia en llengua francesa.
Algunes de les seves obres han estat traduïdes a França, Portugal, Estats Units, Itàlia i Canadà.
Josep Lluís Martí (Barcelona, 1975) és investigador en teoria de la democràcia i professor titular de Filosofia del Dret a la Universitat Pompeu Fabra.
En concret, els seus àmbits d'estudi són la democràcia deliberativa, la democràcia participativa i la democràcia digital, així com el republicanisme i les noves tecnologies al servei de la participació ciutadana.
Doctor en Ciències Polítiques, ha estat coordinador del Màster Avançat en Ciències Jurídiques i del Màster European and Global Law.
Entre els anys 2013 i 2016, va ser investigador principal del projecte "Cultura democràtica i noves formes de participació ciutadana", i actualment és coinvestigador d'una iniciativa sobre "Justícia, legitimitat i institucions globals".
Durant la seva trajectòria, ha estat professor visitant a ESADE i a la Universitat de Richmond (2014), i actualment lidera un projecte de recerca multidisciplinari i interuniversitari amb el títol Global Democracy Project, que estudia formes de democratització de les institucions globals i internacionals i el desenvolupament d'espais legítims de governança mundial.
També és vicerector de la Direcció de Projectes d'Innovació de la Pompeu Fabra i coedita, juntament amb cinc persones més, la revista Law, Ethics and Philosophy (LEAP).
Ha escrit nombrosos articles i capítols de diversos llibres, i és autor de l'obra La república deliberativa: una teoría de la democràcia (2006).
Dimecres 27 de març a les 18.30h a l'Auditori de la Casa de la Caritat (Montalegre, 7, Barcelona).
Cal confirmar assistència a [EMAIL] o al telèfon 93 887 63 70